គណបក្ស​ភ្លើងទៀន​ថា​លិខិត​ក្រសួង​មហាផ្ទៃ​នឹង​មិន​បង្អាក់​ការ​ចូលរួម​របស់​បក្ស​ក្នុង​ការ​បោះឆ្នោត ​
អនុប្រធាន​គណបក្ស​ភ្លើងទៀន​ លោក ​សុន ឆ័យ ​ប្រាប់​វីអូអេ​នៅ​ថ្ងៃ​ព្រហស្បតិ៍​នេះ​ថា​ បញ្ហា​ដែល​បាន​កើត​ឡើង​ថ្មីៗ​នេះ​ ពាក់ព័ន្ធ​នឹង​តួនាទី​លោក​ក្នុង​សមាសភាព​ដឹកនាំ​បក្ស​គឺ​​ជា​កំហុស​ផ្នែក​រដ្ឋបាល​របស់​គណបក្ស​ភ្លើងទៀន ​ដែល​លោក​​ចាត់​ទុក​ថា​ មិន​មែន​ជា​​បញ្ហា​​​ធំ​ដុំ​នោះ​ទេ។
ភ្នំពេញ — គណបក្សភ្លើងទៀន និងក្រសួងមហាផ្ទៃកំពុងពិនិត្យដោះស្រាយពីការតែងតាំងអនុប្រធានគណបក្សជំទាស់មួយនេះ ស្របពេលដែលការបោះឆ្នោតជ្រើសរើសក្រុមប្រឹក្សាឃុំសង្កាត់អាណត្តិនេះកាន់តែខិតជិតមកដល់។ កាលពីថ្ងៃពុធ ទី២៥ ខែឧសភាម្សិលមិញនេះ រដ្ឋមន្ត្រីក្រសួងមហាផ្ទៃលោក ស ខេង បានផ្តល់សេចក្តីពន្យល់មួយទៅកាន់ប្រធានគណបក្សភ្លើងទៀនលោក ទាវ វណ្ណុល ថាការសម្រចតែងតាំង លោក សុន ឆ័យ ជាអនុប្រធានគណបក្សភ្លើងទៀន គឺជាការអនុវត្តផ្ទុយនឹងប្រការមួយចំនួននៃលក្ខន្តិកៈគណបក្សដែលបានតម្កល់ទុកនៅក្រសួងមហាផ្ទៃ និងលិខិតរបស់ក្រសួងមួយច្បាប់ ចុះថ្ងៃទី៩ ខែមីនា ឆ្នាំ២០២២ព្រមទាំងបញ្ញត្តិមាត្រា ២៦ថ្មី នៃច្បាប់ស្តីពីគណបក្សនយោបាយ។ អនុប្រធានគណបក្សភ្លើងទៀន លោក សុន ឆ័យ ប្រាប់វីអូអេនៅថ្ងៃព្រហស្បតិ៍នេះថា បញ្ហាដែលបានកើតឡើងថ្មីៗនេះ ពាក់ព័ន្ធនឹងតួនាទីលោកក្នុងសមាសភាពដឹកនាំបក្សគឺជាកំហុសផ្នែករដ្ឋបាលរបស់គណបក្សភ្លើងទៀន ដែលលោកចាត់ទុកថា មិនមែនជាបញ្ហាធំដុំនោះទេ។ លោក សុន ឆ័យ ក៏បានបញ្ជាក់បន្ថែមដែរថា បញ្ហាទាំងនេះក៏មិនមានផលប៉ះពាល់អ្វីក្នុងការចូលរួមធ្វើសកម្មភាពរបស់លោក និងគណបក្សភ្លើងទៀនក្នុងដំណើរការបោះឆ្នោតខាងមុខនេះដែរ។ លោកថ្លែងថា៖ «ពាក់ព័ន្ធនឹងការងាររដ្ឋបាលរបស់គណបក្សយើងមិនទាន់បានផ្ញើប្រវត្តិរូបខ្ញុំទៅក្រសួងហើយនឹងមិនទាន់បានផ្ញើបញ្ជីសមាជិកគណៈកម្មាធិការនាយកដែលបានតែងតាំង តាំងពីជាង១ខែមកហើយ ដូច្នេះយើងនឹងរៀបចំចាត់ចែងបញ្ចូនទៅក្នុងពេលឆាប់ៗនេះ។ ក្នុងយុទ្ធនាការឃោសនាបោះឆ្នោតនេះ យើងទោះបីជា មិនទាន់បំពេញឯកសារអីតាមរដ្ឋបាល តែខ្ញុំមានសិទ្ធ១០០%ក្នុងការងាររហូតទៅដល់ចប់យុទ្ធនាការនេះ»។ លោក សុន ឆ័យ គឺជាអតីតមន្រ្តីជាន់ខ្ពស់មួយរូបរបស់គណបក្សសង្រ្គោះជាតិ។ នៅក្នុងតំណែងជាអនុប្រធាន គណបក្សភ្លើងទៀនទើបតែទទួលបានការតែងតាំងនៅក្នុងគណបក្សរយៈពេលប្រមាណជា២ខែកន្លងមក នេះ លោកសុន ឆ័យ កំពុងត្រូវបានគេមើលឃើញថា មានប្រជាប្រិយភាពលេចធ្លោជាងគេនៅក្នុងគណបក្ស ជាពិសេសនៅក្នុងអំឡុងការចេញយុទ្ធនាការឃោសនាបោះឆ្នោត។ អ្នកនាំពាក្យក្រសួងមហាផ្ទៃ លោក ខៀវ សុភ័គ បានឱ្យដឹងថាការតែងតាំងតំណែងអនុប្រធានបក្សរបស់លោក សុន ឆ័យ មានបញ្ហាខុសទៅនឹងលក្ខន្តិកៈរបស់គណបក្សជាច្រើនចំណុច។ លោកបានបន្ថែមថា ក្រសួងចង់ឱ្យគណបក្សនយោបាយគោរពទៅតាមច្បាប់ដែលសាមីគណបក្សបានចែង មិនមែនជាការដាក់សម្ពាធអ្វីនោះទេ។ លោកមានប្រសាសន៍ថា៖ «មិនមែនជាការគាបសង្កត់ឬជាការសម្លុតគំរាមគំហែងទេ អានេះគ្រាន់តែចង់ណែនាំឱ្យគាត់ដឹងពីច្បាប់ទម្លាប់ប៉ុណ្ណឹងទេ។ ខ្ញុំឱ្យដឹងហើយតើ គណបក្សនយោបាយភ្លើងទៀនខ្លួនឯងដឹងតើសរសេរច្បាប់ខ្លួនឯងតើ ធ្វើខុសមាត្រាប៉ុន្មានក្រសួងមានដាក់ហើយ មើលខ្លួនឯងទៅ មិនមែនខុសរឿងប្រវត្តិរូបឯណា ខុសលក្ខខណ្ឌទាំងស្រុង មាត្រាប៉ុន្មានៗមើលឱ្យច្បាស់លាស់ទៅមើលបន្ទាប់ពីធ្វើមកខុសពីច្បាប់គណបក្សនយោបាយទៀត អាហ្នឹងបើសិនជាប្តឹងតុលាការអាចមានទោស»។ ជុំវិញបញ្ហាទាំងអស់នេះមន្រ្តីសម្របសម្រួលជាន់ខ្ពស់នៃអង្គការខុមហ្វ្រែល លោក កន សាវាង្ស បានប្រាប់ VOA នៅថ្ងៃព្រហស្បតិ៍ដដែលនេះថា យោងតាមលិខិតរបស់ក្រសួងមហាផ្ទៃនោះ គឺមិនមានផលប៉ះពាល់អ្វីធ្ងន់ធ្ងរនោះទេ ហើយសំខាន់គឺភាគីខាងគណបក្ស និងក្រសួងមហាផ្ទៃជជែកគ្នាដោះស្រាយជាការប្រសើរបំផុត។ លោកបញ្ជាក់ថា៖ «វាជាការងារសម្ងាត់រវាងក្រសួងមហាផ្ទៃនិងគណបក្សភ្លើងទៀនដែលបានដាក់ហ្នឹង។ អាស្រ័យទៅលើអ្នកទាំងពីរនេះទេអះអាងបែបម៉េចខ្ញុំមិនមានជាយោបល់ទេ ប៉ុន្តែគំនិតខ្ញុំមើលឃើញអ្វីក្នុងលិខិតនេះការសន្និដ្ឋានការគិតរបស់ខ្ញុំគឺវាមិនទាន់ដល់ថ្នាក់ប៉ះពាល់អ្វីដែលធំដុំទេ ពីព្រោះនៅក្នុងដំណាក់កាលនេះ គឺគេអាចធ្វើការកែតម្រូវអ្វីផ្សេងៗពីព្រោះគណបក្សនេះបានចុះឈ្មោះទទួលស្គាល់ដោយក្រសួងមហាផ្ទៃរួមទាំងបានចុះឈ្មោះនៅក្នុងការប្រកួតប្រជែងតាមរយៈការដាក់បេក្ខជនតាមឃុំសង្កាត់បាត់ទៅហើយ»។ ស្របពេលមានលិខិតខាងលើពីក្រសួងមហាផ្ទៃ គណបក្សភ្លើងទៀន ដែលទើបនឹងបានដំណើរការជាថ្មី អស់រយៈពេលជិត៥ខែមកនេះ បានប្រឈមនឹងបញ្ហាផ្សេងៗ ជាមួយនឹងមន្រ្តីនិងអាជ្ញាធរមូលដ្ឋាន ច្រើនជាងគណបក្សផ្សេងៗដទៃទៀតដែលបានសម្រេចចិត្តចូលរួមការបោះឆ្នោតជ្រើសរើសក្រុមប្រឹក្សាឃុំសង្កាត់នៅថ្ងៃទី៥ ខែមិថុនា ឆ្នាំ២០២២ខាងមុខនេះ៕